## La Generalitat oferix una vivenda a 114 famílies que han perdut les seues cases a conseqüència de la riuada

*** La vicepresidenta primera i consellera de Servicis Socials, Igualtat i Vivenda afirma que la Generalitat ha col·laborat amb els ajuntaments per a allotjar d’urgència 200 persones
* Destaca l’esforç de més de 2 milions d’euros que ha fet Conselleria per a trobar vivendes del parc públic per a les persones afectades per la inundació**

La vicepresidenta primera i consellera de Servicis Socials, Igualtat i Vivenda, Susana Camarero, ha assegurat que la Generalitat treballa des de primer moment per a atendre les persones afectades per la DANA i ha oferit vivenda a 114 famílies que han perdut les cases i que necessitaven de manera urgent una solució.

Durant la seua compareixença en les Corts, Susana Camarero ha respost a les preguntes dels grups parlamentaris i ha detallat que “s’han posat a la disposició d’estes famílies vivendes moblades i en condicions d’entrar a viure”. A més, ha afegit que hi ha altres 5 famílies que estan decidint si accepten esta solució i altres 37 que no els ha resultat necessària i l’han descartada.

Referent a això, Camarero ha indicat que “la Generalitat ha col·laborat amb els ajuntaments que van demanar ajuda per a donar allotjament urgent a les persones que van perdre les seues vivendes per la inundació i això ha permés donar recer a 200 persones, que van ser situades en centres d’atenció temporal d’emergència i els albergs”.

A més, ha afegit que des de la Conselleria s’han posat en marxa ajudes al lloguer de les quals ja s’han atés 611 sol·licituds per un import de 6,84 milions d’euros.

La vicepresidenta també ha informat que els tècnics de la Conselleria estan revisant tots els edificis afectats i que s’han obert 8.293 expedients a vivendes que tenen danys, que s’han desallotjat 514 vivendes i s’han apuntalat 220.

De la mateixa manera, ha destacat l’esforç que s’ha hagut de desenrotllar des de la Conselleria que ha invertit més de 2 milions d’euros per a trobar vivendes del parc públic disponibles i en condicions d’habitabilitat, i ha criticat que en les últimes legislatures el parc públic de vivendes haja estat “desatés”.

Fecha: 19/12/2024